Dagsorgsentrumeienaar ‘jammer’ ná video’s herrie ontketen‘n Skermgreep uit een van die video’s. Die eienaar van die Myne Maatjies-dagsorgsentrum in Randfontein aan die Wes-Rand het in ŉ video op Facebook om verskoning gevra vir haar gedrag nadat verskeie video’s Donderdag aan die lig gekom het waarin kinders hardhandig by dié sentrum hanteer word. In die video’s kan gesien word hoe verskeie personeellede sommige van die kinders herhaaldelik oor die kop slaan, terwyl ander met ŉ besem of ŉ mop verjaag word. Die eienaar erken nou dat sy ŉ seuntjie in een van die video’s op sy hande geslaan het nadat die kind glo ŉ ander kind in haar gesig gekrap het. “Ek het oorreageer en só iets sal nooit weer gebeur nie. As dit my kind was, sou ek ook baie kwaad gewees het,” sê sy. “Hier by Myne Maatjies kom die kinders regtig eerste. Ek wil net weer eens sê, baie jammer,” het sy in die videoboodskap gesê. Die eienaar sê voorts dat tugstappe teen die betrokke personeellede gedoen gaan word. Sy is egter sélf van aanranding aangekla nadat verskeie ouers klagte by die polisie aanhangig gemaak het. ‘n Skermgreep uit een van die video’s. Brig. Jacob Manemela, stasiebevelvoerder van die Randfontein-polisiestasie, het aan Maroela Media gesê die dagsorgsentrumeienaar, asook een van die werkers, sal later in die hof verskyn. Ontstoke ouers het gister inderhaas hul kinders by die dagsorgsentrum gaan haal nadat die video’s versprei is. Thuliswa Khawe, LUR van die departement van maatskaplike ontwikkeling in Gauteng, het in ŉ verklaring gesê sy is geskok oor die voorval. “Ons veroordeel sulke wreedheid teenoor kinders. Dit is hartseer en kan nie geregverdig word nie,” het sy gesê. Khawe doen ŉ beroep op die publiek om met enige inligting rakende die voorval na vore te kom. “Ons kan nie sulke optrede goedkeur nie.” Die LUR beplan om die kleuters te besoek asook ŉ span maatskaplike werkers na die betrokke ouers te stuur om hulle te ondersteun. Ingevolge wetgewing mag ŉ beskuldigde nie geïdentifiseer word voordat hy of sy in die hof verskyn het nie.